
Előterjesztés
a Közgyűlés részére
Tisztelt Közgyűlés!

A Fővárosi Közgyűlés 2012. október 31-i ülésén döntést hozott a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet (továbbiakban: Vagyonrendelet) módosításáról, melynek során kizárólagos jogot biztosított a Budapest Főváros Városépítési Tervező Kft.-nek (továbbiakban: BFVT Kft.) egyes, a helyi önkormányzatokról szóló 1990. évi LXV. törvényben (továbbiakban: Ötv.) meghatározott, a Fővárosi Önkormányzat által kötelezően ellátandó településfejlesztéssel és településrendezéssel kapcsolatos feladatok ellátására.

Ennek alapján a Fővárosi Közgyűlés 2146/2012. (10.31.) sz. határozatával jóváhagyta a BFVT Kft. és a Fővárosi Önkormányzat közötti Közszolgáltatási Szerződés megkötését a 2012. november 5. – 2013. március 10. közötti időszakra. 

2013. január 1-jén az Ötv. vonatkozó rendelkezéseit a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) hatályon kívül helyezte, és újraszabályozásra kerültek a fővárosi önkormányzat mint területi és települési önkormányzat által ellátandó feladatok.  Ezért indokolt a Vagyonrendelet módosítása, amelynek keretében megtörténhet a hatályos jogszabályi rendelkezéseken alapuló közfeladatok meghatározása, és azok ellátásához a BFVT Kft. számára kizárólagos jog biztosítása. A javaslatot a rendelet módosításra az előterjesztés 1. sz. melléklete tartalmazza.

2013. január 1-jén lépett hatályba az épített környezet alakításáról és védelméről szóló 1997. évi LXXVIII. törvény átfogó módosítása, amely jelentős mértékben átalakítja a főváros településfejlesztési és településrendezési eszközrendszerét. A terület- és településfejlesztés, terület- és településrendezés, valamint egyes környezetvédelmi feladatok tekintetében kötelezően ellátandó közfeladatok elvégzésének biztosítása indokolja a BFVT Kft.-vel történő közszolgáltatási keretmegállapodás és éves közszolgáltatási szerződés megkötését. 
A fenti közfeladatok hatékony ellátása érdekében a Fővárosi Önkormányzat határozott időre 2013. március 11. – 2015. december 31. közötti időszakra Közszolgáltatási Keretmegállapodást kíván kötni a BFVT Kft.-vel a 2. sz. melléklet szerinti tartalommal. 

A Közszolgáltatási Keretmegállapodás VI. pontjának megfelelően az Éves Közszolgáltatási Szerződésben kerülnek meghatározásra a 2013. évi közszolgáltatási feladatok a 3. sz. melléklet szerinti tartalommal. Az ágazatszakmai jogszabályi változások miatt a 2013. évben kiemelt feladat a főváros új településszerkezeti tervének és rendezési szabályzatának megalkotása, az új integrált területfejlesztési és településfejlesztési stratégia elkészítése, valamint a környezeti állapotértékelés elvégzése. 
A Fővárosi Önkormányzat 2013. évi költségvetésében a fenti közszolgáltatási feladatok ellátásának ellentételezésére a Városépítési Főosztály kezelésébe tartozó „8219 BFVT Közszolgáltatás” cím kiadási előirányzatán 372.150 ezer Ft rendelkezésre áll.
Az ellentételezés az Éves szerződés 2.2 pontja szerinti módon és ütemezésben történik, és a 2013. március 11. és 2013. december 31. közötti időszakban az Éves szerződésben részletezett közszolgáltatási feladatok ellátását fedezi.

Kérem a Tisztelt Fővárosi Közgyűlést, hogy az előterjesztést megtárgyalni és a döntési javaslatokat elfogadni szíveskedjen.


Döntési javaslatok
A Fővárosi Közgyűlés úgy dönt, hogy:

megalkotja ………/2013. (… . … .) önkormányzati rendeletét a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosításáról az 1. sz. melléklet szerint


jóváhagyja és megköti a BFVT Kft. és a Fővárosi Önkormányzat közötti Közszolgáltatási Keretmegállapodást az előterjesztés 2. számú melléklete szerinti tartalommal. Egyidejűleg felhatalmazza a Főpolgármestert a megállapodás aláírására.
határidő:	2013.03.10.
felelős: 	főpolgármester

jóváhagyja és megköti a BFVT Kft. és a Fővárosi Önkormányzat közötti 2013. évi Éves Közszolgáltatási Szerződést az előterjesztés 3. számú melléklete szerinti tartalommal. Egyidejűleg felhatalmazza a Főpolgármestert a megállapodás aláírására.
határidő:	2013.03.10.
felelős: 	főpolgármester

Döntéshozatal módja: 
1. határozati javaslat minősített többség
2., 3. határozati javaslat egyszerű többség

Budapest, 2013. február  „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző





mellékletek:

BFVT Korlátolt Felelősségű Társaság és a Fővárosi Önkormányzat közötti Közszolgáltatási Keretmegállapodás

